Para (Amazonė)
Para (port. Rio Pará) – vandentakis šiaurės rytų Brazilijoje, Paros valstijoje, Amazonės deltoje. Tai pietinė Amazonės atšaka, juosianti Maražo salą. Nors Para laikoma Amazonės atšaka, jai tenka tik nedidelė dalis šios upės debito – daugiausia vandens į ją atneša Tokantinsas. Taip pat suteka Anapu, Žakunda, Pakaža, Akara, Gvama ir daug kitų upių. Plačia estuarija ties San Kaetano do Estevelasu išsilieja į Atlanto vandenyną. Prie Paros įsikūręs Beleno didmiestis bei daug kitų miestų (Bagrė, Oeiras do Para, Abaetetuba, Barkarena, Ponta da Pedrasas, Vižija, Salvatera ir kt.). Upės pavadinimas kilęs iš tupių-gvaranių žodžio pa’ra („didelė upė, dideli vandenys“). Nuo šios upės kilo Paros valstijos pavadinimas.